Here is a page extracted from Wikipedia that may contain CSS, HTML, and a lot of unformatted text.

Title: Pozondón
Content: Pozondón ye un municipio aragonés de la provincia de Teruel, situato en la comarca de la Sierra d'Albarracín y partiu chudicial de Teruel.

La suya población ye de 83 habitants (2010), en una superficie de 67,64 km², con una densidat de población d'1,23 hab/km².

Cheografía 
Ye situato a lo sud de Sierra Menera, en lo semontano norte de la Sierra d'Albarracín, a 1.407 metros d'altaria sobre lo livel d'a mar y a una distancia de 46 km de la ciudat de Teruel, la capital de la suya provincia y de lo suyo partiu chudicial. A lo norte de la Sierra d'el Tremedal bi ha zonas planas ditas parameras de Pozondón, una muestra de la superficie d'erosión fundamental de la Cordelera Iberica con grans dolinas de tres tipos: dolinas-fondada, dolinas en envasador y dolinas en finestra.

Mugas 
Lo suyo termin muga con Almofalla, con Alba, con Santa Olalia, con Albarracín, con una estreita francha de terreno u manga de lo termin d'Albarracín que lo desepara de lo termin de Monterd d'Albarracín, con Bronchales, con un enclau rectangular de lo termin d'Albarracín entre Bronchales y Rodenas y con Rodenas.

Toponimia 
Aparentment provién de Pozo Fondón, como Pozo Fondón de Llangréu en Asturias, y encara que la palabra fondón se troba en la documentación medieval de la sierra d'Albarracín, no s'ha documentato esta denominación pa este lugar, y en cuenta suya si Pozo Hondón en los "Documentos de la Casa de Ganaders de Zaragoza".

Atra forma como se troba en textos medievals y de lo sieglo XVI ye como Pozodon, por eixemplo en lo "Libro d'el reparo d'el Cheneral d'Aragón".

En tot caso pareix que lo toponimo se remonta a la radiz Pozo y a lo sufixo -ón (augmentativo y individualizador), y que puet fer referencia a una de las dolinas que bi ha en la redolada. Con respecto los usos de lo sufixo -ón David Pharies rechistra un uso duplicau en a parola castellana florondón < florón+-ón con una -d- epentetica, que puet aduyar a interpretar este toponimo. La parola pozón existe en luengas iberorromanicas como l'astur-leyonés y lo castellano, y no ye mica estranio que cualcunas de las dolinas de la redolada, que representan grans clotz, las haigan puesto designar anyadendo un sufixo augmentativo -ón suplementario seguindo a la palabra pozón.

Historia 
Lo 21 de chunio de 1257 Pozondón pasó a fer part de la Sexma de Bronchales de la Comunidat d'Albarracín por un privilechio reyal dau por Chaime I d'Aragón.

Demografía

Administración

Reparto de concellers

Alcaldes

Puestos d'intrés 
 Bi ha arte rupestre esquematico.
 Ilesia de Santa Catarina de Pozondón, una ilesia de lo sieglo XVI.

Fiestas 
 26 y 29 de chulio.

Referencias